RESOLUCIÓN do 10 de febreiro de 2010, da Secretaría Xeral de Ordenación do Territorio e Urbanismo, sobre a aprobación definitiva do expediente de delimitación do núcleo rural de San Román, na parroquia de San Román de Cervantes, concello de Cervantes (Lugo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 14/04/2010

I. Antecedentes.
O Concello de Cervantes remite o proxecto de delimitación referido, para os efectos da súa aprobación definitiva, conforme a disposición adicional 2ª.2 da Lei 9/2002, do 30 de decembro, de ordenación urbanística e protección do medio rural de Galicia.
Cervantes carece de instrumento de planeamento xeral, e réxese polas normas de aplicación directa da LOUG e polas normas complementarias e subsidiarias de planeamento provincial.
O concello tramitara un proxecto de delimitación de solo urbano no mesmo núcleo, o cal, tras ser aprobado condicionadamente pola Comisión Provincial de Urbanismo de Lugo o 29 de abril de 1995, nunca chegou a entrar en vigor.
A Dirección Xeral de Urbanismo aprobou unha delimitación da citada entidade como núcleo rural por Resolución do 20 de novembro de 2001.
Máis recentemente, tramitouse un expediente de delimitación deste asentamento como núcleo rural, ao abeiro da disposición adicional 2ª, punto 2, da LOUG, o cal foi denegado pola Dirección Xeral de Urbanismo o 5-4-2006 e o 12-11-2008 (expte. PTU-LU-05/011).
De acordo coa documentación remitida agora, cabe sinalar:
1. O proxecto de delimitación do núcleo rural de San Román foi aprobado inicialmente por decreto da Alcaldía do 4 de novembro de 2009.
2. Realizouse a preceptiva exposición ao público, mediante anuncio no DOG do 11 de novembro e nos xornais El Progreso e La Voz de Galicia do 10 de novembro de 2009. Durante este período presentou unha alegación, Manuel Antonio Fernández Fernández, que foi obxecto de informe da arquitecta municipal no 15 de decembro de 2009.
3. Mediante acordo do Concello Pleno do 23 de decembro de 2009, foi aprobado provisionalmente o expediente de delimitación e rexeitada a alegación presentada.
4. O proxecto está integrado por memoria, reportaxe fotográfica e planos, redactados en outubro de 2009 pola arquitecta municipal Mª Concepción Iglesias Piñeiro.
II. Consideracións e fundamentación.
Despois de analizar a documentación presentada polo Concello de Cervantes, e á vista da proposta elevada pola Subdirección Xeral de Urbanismo, cómpre indicar o seguinte:
1. San Román de Cervantes ten topónimo recoñecido no nomenclátor de entidades de poboación da provincia de Lugo (Decreto 6/2000), así como no censo do INE.
2. Delimítase unha superficie bruta duns 83.997 m2 (72.195,98 m2 netos) e tres áreas de expansión, duns 57.954 m2, 5046 m2 e 4453 m2 de superficie respectivamente.
3. A superficie edificada dentro do núcleo tradicional, que son 16.189,55 m2 -aptdo. 10 do proxecto, supera a metade da que se podería edificar naquel consonte as condicións urbanísticas aplicables das NCSPP) polo que se entende que cumpre a condición de consolidación mínima establecida no artigo 13.3º.1 inciso da LOUG.
4. Doutra banda, o perímetro do núcleo está a unha distancia inferior aos 50 metros establecidos no devandito precepto legal.
5. As áreas de expansión delimitadas na parte norte e central concíbense para recoller dentro do núcleo dous equipamentos existentes (centro de saúde e cámara agraria).
6. Canto á outra área de expansión, de maior dimensión, a súa previsión tende a recoller o crecemento que se ten producido nos últimos tempos cara ao sur do núcleo tradicional, onde xa existen 12 edificacións residenciais, das cales tres presentan tipoloxía de vivenda colectiva, e mais o cuartel da garda civil e o colexio público. Esta área, polo súa topografía máis favorable, é a que presenta maior aptitude para acoller a demanda de nova vivenda que se poida suscitar.
7. A marxe de crecemento que permite o conxunto de áreas de expansión é pequeno e cuantificable nunhas 12 vivendas, o que resulta inferior á quinta parte das existentes no núcleo.
De acordo co número 2 da disposición adicional segunda da LOUG, e co artigo 12.1º b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais corresponde á secretaria xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Aprobar o proxecto de delimitación do núcleo rural de San Román, na parroquia de San Román de Cervantes, concello de Cervantes.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes, que se contará a partir do día seguinte ao de notificación desta resolución, sen prexuízo de que os interesados poidan exercer, se é o caso, calquera outro que consideren procedente (artigos 48, 58, 114 e 115 da Lei 30/1992, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, e poderase interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, no seu caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Notifíquese ao concello e publíquese no Diario Oficial de Galicia.
Santiago de Compostela, 10 de febreiro de 2010.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "06900D006P061.PDF"